Ustavni sud pokrenuo je postupak za ocjenu ustavnosti zakona o kreditnim institucijama i o potrošačkom kreditiranju, kolokvijalno nazvanima zakokonima o konverziji i odlučio da će do konačne odluke oba osporena zakona biti na snazi, javlja Hina.

Predsjednica Ustavnog suda Jasna Omejec kazala je danas na konferenciji za novinare da je najviše sudsko tijelo zaprimilo prijedloge za ocjenu ustavnosti tih zakona od strane osam poslovnih banaka i četvero fizičkih osoba.

Sjednica održana jučer

“Svi predlagatelji su uz prijedloge za ocjenu ustavnosti Ustavnom sudu podnijeli i prijedloge kojima traže da se privremeno do donošenja konačne odluke suda obustavi izvršenje svih pojedinačnih akata i radnji koje se poduzmaju na temelju osporenih zakona”, kazala je Omejec.

Omejec: Na snazi ostaju zakoni o kreditnim institucijama i potrošačkom kreditiranju https://t.co/7h2WvjGyEj pic.twitter.com/p6joEmwkw1 — HRT vijesti (@hrtvijesti) November 12, 2015

Dodala je da je Ustavni sud na jučerašnjoj sjednici raspravljao samo o tim prijedlozima i zaključio da ih neće prihvatiti.

“To je učinio iznimno zbog važnosti trenutka i važnosti predmeta za veliki broj građana, ali i podnositelje. Ustavni sud je ocijenio da te prijedloge za privremenim mjerama neće prihvatiti. Oba osporena zakona i dalje su u primjeni i oba pravno obvezuju svoje adresare”, zaključila je Omejec.

Ne zna se kada će biti konačna odluka

Kazala je i da će to rješenje Ustavnog suda u petak biti objavljeno na stranicama Ustavnog suda, ali nije mogla odgovoriti kada će biti donesena konačna odluka o ustavnosti tih zakona.

Uz predsjednicu Ustavnog suda na konferenciji za novinare bile su i sutkinje koje su se nedavno našle u dvije ‘afere’ – Snježana Bagić koju su mediji prozvali zbog plagiranja znanstvenog rada te Slavica Banić koja je bila pod tajnim mjerama zbog sumnji da je, između ostalog, sa Zdravkom Mamićem dogovarala rušenje dijelova Zakona o sportu. Podsjetimo, tu su aferu prvi otkrili novinari Telegrama.

Isprika ustavne sutkinje

Bagić se ispričala što nije navela stvarnog autora, tajnika Ustavnog suda Teodora Antića, ali i ustvrdila da nije bila riječ o znanstvenom radu već o radnom dokumentu za stručni skup.

Sutkinja Banić je, pak, kazala da je sve u vezi nje “priča o medijima i radu tajnih službi”. Dodala je i da se s Mamićem o ničemu nije dogovarala te da je tijekom njihovih druženja bila lišena bilo kakvog razgovora o poslu.

Omejec je zaključila da se o tim ‘aferama’ neće očitovati do konstituiranja novog saziva Sabora i Vlade.